Forsvarsadvokat har ingen kommentarer til de nye oplysninger.

- Han har ikke til hensigt at tale med os. Det har han meddelt.

Sådan siger drabschef Jens Møller fra Københavns Politi til den svenske avis Sydsvenskan om den drabssigtede ubådsejer Peter Madsen.

Har tidligere ønsket at samarbejde

Peter Madsen har ellers, siden han blev arresteret i august, været interesseret i at samarbejde med Københavns Politi i opklaringen af den svenske journalist Kim Walls død.

Han har villet have åbne retsmøder og ønsket at få alle detaljer frem i retten, om hvad der skete fra det tidspunkt, han i sin ubåd, Nautilus, sejlede ud fra Refshaleøen sammen med Kim Wall, og til han blev reddet op i Køge Bugt, da hans ubåd var sunket.

Men nu har han altså ændret holdning.

Det bekræfter specialanklager ved Københavns Politi Jakob Buch-Jepsen over for Aftonbladet.

- Han vil ikke tale med politiet længere, siger han.

Som sigtet skal man ikke nødvendigvis svare på politiets spørgsmål.

Men drabschef Jens Møller er optimistisk. Han siger ifølge Ritzau:

- Vi efterforsker fortrøstningsfuldt videre, og på et tidspunkt vil det naturligvis give mening at foreholde den sigtede de ting, vi finder frem til.

Ingen kommentar

TV 2 har forsøgt at få en kommentar fra Peter Madsens forsvarsadvokat, Betina Hald Engmark.

Men hun ønsker imidlertid ikke at kommentere de nye oplysninger i sagen, oplyser hun.